La falla L'Albereda de Bétera celebra una familiar, bonica i emotiva presentació fallera
11 de febrer de 2019

Dissabte la Falla L'Albereda de Bétera va celebrar la presentació de les Falles 2019, un acte en el qual els 78 fallers i falleres d'esta xicoteta comissió van acomiadar als màxims representants de 2018 com mereixien i van donar la benvinguda a Sheila Diaz i Eire Sánchez, Fallera Major i Fallera Major Infantil de 2019 i al seu President, Isaac Rodríguez.

Va ser una vesprada especial i bonica, perquè malgrat ser una comissió molt familiar i amb sol 4 anys d'història, van saber organitzar un acte entranyable del qual van gaudir grans i xicotets.

Entre llàgrimes de tristesa es van acomiadar dels seus càrrecs Alicia, Marta i Guille que, per les seues paraules de comiat, sabem que han gaudit d'un any únic que no oblidaran mai.

Sheila Diaz és ja la nova Fallera Major de la Falla L’Albereda i el dissabte va compartir protagonisme amb la seua filla i Fallera Major Infantil, Eire Sánchez. El pare i iaio, com a mantenidor de l'acte, va dedicar unes boniques i emotives paraules a ambdues, als qui no va voler dissimular l'amor que sent per elles.

També van voler estar presents en este acte una bona representació de l’Aljama de Bétera, l’entitat va voler dedicar un dels seus balls a Sheila, membre d’esta associació.

La regidora de Festes, Raquel Puig, va voler dedicar unes boniques paraules a cadascun dels protagonistes de la vesprada i a més, en el seu discurs, va voler destacar el paper de la música en les falles, “és un dels elements primordials d'esta festa, de fet forma part de l'arquitectura de les falles i és que és molt difícil dissociar la música de la festa: pensem per un moment en qualsevol festa de la nostra població i comprovarem que sempre està present en algun moment. És obvi que hi ha una estreta relació entre la música popular, la festa i els moviments socials, una activitat que marca la realitat, els comportaments i el desenvolupament de la identitat”.